กสิกรไทยปล่อยลิสซิ่งเครื่องบินแอร์เอเชีย
แฟคเตอรี กสิกรไทย ให้ลีสซิ่งเครื่องบิน “ชาร์คเล็ท” แก่แอร์เอเชียลำแรกในไทย วงเงินรวม 1,050 ล้านบาท
20 ก.พ. 2556

แฟคเตอรี กสิกรไทย ให้ลีสซิ่งเครื่องบิน “ชาร์คเล็ท” แก่แอร์เอเชียลำแรกในไทย วงเงินรวม 1,050 ล้านบาท 
นายศาศวัต วีระปรีย ประธานกรรมการบริหาร บริษัท แฟคเตอรี แอนด์ อีควิปเมนท์ กสิกรไทย (KF&amp;E) เปิดเผยว่า บริษัทฯ ได้ปล่อยสินเชื่อเช่าซื้อเครื่องบินแอร์บัส A320 ปลายปีกแบบชาร์คเล็ทให้กับบริษัท ไทยแอร์เอเชียเพื่อเข้าประจำฝูงบินเป็นลำแรกของปี 2556 ในวงเงิน 1,050 ล้านบาท ถือเป็นการสนับสนุนการจัดหาเงินทุนของอุตสาหกรรมการบินภายในประเทศให้เกิดการพัฒนาอย่างต่อเนื่อง 
เครื่องบินแอร์บัส A320 ปลายปีกแบบชาร์คเล็ท ได้รับการออกแบบเป็นพิเศษ มีประสิทธิภาพสูง สามารถรลดอัตราการสิ้นเปลืองเชื้อเพลิงลงได้กว่า 3% และยังเป็นมิตรกับสิ่งแวดล้อมด้วยการลดการปล่อยมลภาวะทางอากาศได้มากยิ่งขึ้นอีกด้วย 
นายศาศวัต กล่าวเพิ่มเติมว่า บริษัทฯ ได้สนับสนุนลีสซิ่งวงเงินขนาดใหญ่ให้กับกลุ่มอุตสาหกรรมการบินภายในประเทศ โดยเริ่มจากสายการบินไทยแอร์เอเชียเป็นรายแรก ถือเป็นการจัดหาเงินทุนสำหรับการจัดหาเครื่องบินซึ่งเป็นดีลที่มีรายละเอียดซับซ้อน นับว่าเป็นตัวอย่างของการให้ลีสซิ่งแบบ Structured Deal ที่สามารถตอบโจทย์ความต้องการที่แท้จริงของลูกค้าขนาดใหญ่ที่อยู่ในอุตสาหกรรมที่มีลักษณะเฉพาะได้เป็นอย่างดี 
ในปี 2556 บริษัท แฟคเตอรี แอนด์ อีควิปเมนท์ กสิกรไทย ตั้งเป้าปล่อยสินเชื่อเพิ่มขึ้น 15% หรือเป็นยอดสินเชื่อ 11,000 ล้านบาท โดยกลุ่มอุตสาหกรรมที่มีอัตราการเติบโตสูง ได้แก่ รับเหมาก่อสร้าง การพิมพ์และบรรจุภัณฑ์ และโลหะ สำหรับกลุ่มลูกค้าขนาดใหญ่ก็มีการเติบโตอย่างต่อเนื่อง โดยเฉพาะอุตสาหกรรมชิ้นส่วนยานยนต์ เนื่องจากลูกค้าได้เพิ่มการลงทุนด้านเครื่องจักรเพื่อรองรับการขยายตัวทางเศรษฐกิจและโอกาสทางธุรกิจที่เพิ่มมากขึ้น และขณะนี้ค่าเงินบาทแข็งค่าขึ้น ทำให้ต้นทุนการนำเข้าเครื่องจักรถูกลง จึงน่าจะเป็นโอกาสทองของผู้ประกอบการที่จะลงทุนนำเข้าเครื่องจักรรุ่นใหม่เพื่อรองรับการขยายตัวของการผลิตและการขยายตลาดไปยังประเทศเพื่อนบ้าน จากการเปิดเสรีทางการค้าของประชาคมเศรษฐกิจอาเซียน